ส่วนที่ 1

ข้อมูลสรุป (Executive Summary)

ในปี 2549 บริษัทฯ ได้มีการเปลี่ยนแปลงที่สำคัญหลายเหตุการณ์ เริ่มจากการแปรสภาพเป็น
บริษัทแม่ของกลุ่มธุรกิจการเงินครบวงจร (Financial Holding Company) ภายใต้ชื่อใหม่ว่า
“บริษัท ทุนธนชาต จำกัด (มหาชน) ตั้งแต่วันที่ 3 เมษายน 2549 เป็นต้นมา
และเพื่อให้สอดรับกับแนวทางการกำกับดูแลของธนาคารแห่งประเทศไทย
ที่ประกาศใช้หลักเกณฑ์การกำกับแบบรวมกลุ่ม
ตลอดจนยกระดับการกำกับดูแลที่ดีให้มีมาตรฐานตามแนวปฏิบัติสากล กลุ่มธนชาต โดยมีบริษัทฯ
เป็นบริษัทแม่และบริษัทในกลุ่มทั้งหมด 16 บริษัทรวมถึงธนาคารธนชาต
จึงได้ยื่นคำขออนุญาตจัดตั้งกลุ่มธุรกิจทางการเงินตามหลักเกณฑ์การกำกับแบบรวมกลุ่ม
ซึ่งได้รับอนุญาตจากธนาคารแห่งประเทศไทยแล้วเมื่อวันที่ 21 ธันวาคม 2549

ฐานะการเงินของบริษัทฯ ณ วันที่ 31 ธันวาคม 2549 เปรียบเทียบกับงวดเดียวกันของปี 2548
ภาพรวมการดำเนินธุรกิจของกลุ่มธนชาต มีการเติบโตอย่างต่อเนื่อง โดย ณ สิ้นปี 2549 บริษัทฯ
และบริษัทย่อยโดยมีสินทรัพย์รวมจำนวน 286,768 ล้านบาท ซึ่งเพิ่มขึ้นจากสิ้นปี 2548
คิดเป็นร้อยละ 25.7 เกิดจากการขยายตัวเพิ่มขึ้นของเงินรับฝากของธนาคารธนชาต จากจำนวน
148,371 ล้านบาท ณ สิ้นปี 2548 เป็น 198,527 ล้านบาท หรือเพิ่มขึ้นร้อยละ 33.8
ซึ่งเป็นผลจากกลยุทธ์เชิงรุกด้วยการออกผลิตภัณฑ์ด้านเงินฝากใหม่ ๆ
และการขยายสาขาอย่างต่อเนื่อง
เงินฝากที่เพิ่มขึ้นเป็นแหล่งสนับสนุนการเติบโตอย่างมากของสินเชื่อเช่าซื้อ โดยธนาคารฯ
มีลูกหนี้สินเชื่อเช่าซื้อเพิ่มสูงขึ้นถึงร้อยละ 34.6 จากสิ้นปี 2548
และมีส่วนแบ่งการตลาดเพิ่มขึ้นจนส่งผลให้เป็นผู้นำในการปล่อยสินเชื่อเช่าซื้อรถยนต์ใหม่ในปัจจุบัน

ผลประกอบการ ในปี 2549 บริษัทฯ และบริษัทย่อยมีกำไรสุทธิเท่ากับ 1,468 ล้านบาท
ลดลงจากปีก่อน 1,636 ล้านบาท หรือลดลงร้อยละ 52.7 และมีกำไรต่อหุ้นเท่ากับ 1.10 บาท
ซึ่งการลดลงของกำไรสุทธินี้เป็นผลมาจากบริษัทย่อย (บริษัทบริหารสินทรัพย์)
มีการกันสำรองเพิ่มขึ้นเนื่องจากได้ดำเนินการปฏิบัติตามประกาศของ
ธปท.เพื่อให้สอดคล้องกับมาตรฐานการบัญชีระหว่าประเทศฉบับที่ 39 (International
Accounting Standard- IAS 39)
และจากการที่ธนาคารธนชาตได้รับผลกระทบจากภาวะการแข่งขันด้านเงินฝากของธนาคารพาณิชย์
ส่งผลให้ต้นทุนด้านเงินฝากสูงขึ้น ในขณะที่รายรับส่วนใหญ่มาจากธุรกิจเช่าซื้อ
ซึ่งมีอัตราดอกเบี้ยคงที่จึงทำให้ได้รับผลกระทบดังกล่าว
ประกอบกับการเร่งขยายสาขาของธนาคารธนชาต ซึ่ง ณ สิ้นปี 2549 ธนาคารฯมีสาขาจำนวนทั้งสิ้น
133 สาขา ไม่รวมสำนักงานใหญ่ แบ่งเป็นสาขาในกรุงเทพมหานคร และปริมณฑลจำนวน 72 สาขา
และต่างจังหวัดจำนวน 61 สาขา รวมทั้งได้มีการติดตั้งเครื่อง ATM เพิ่มขึ้นอีกรวมเป็น 242
เครื่อง และเปิดสำนักแลกเปลี่ยนเงินตราเพิ่มอีกรวมเป็น 46
แห่งนอกจากนี้ยังได้เร่งพัฒนาระบบเทคโนโลยีสารสนเทศเพื่อเป็นการสร้างพื้นฐานที่มั่นคงในการขยายตัวอย่างต่อเนื่องและมีเสถียรภาพ
ซึ่งทำให้มีค่าใช้จ่ายจำนวนมาก แต่ก็จะทำให้ธนาคารฯ
สามารถขยายธุรกิจและมีความสามารถในการแข่งขันได้ในระยะยาว
สำหรับการบริหารจัดการสินทรัพย์ด้อยคุณภาพ (Non Performing Loans-NPLs) ณ วันที่ 31
ธันวาคม 2549 NPLs ของกลุ่มธนชาตมีจำนวนเท่ากับ 9,767 ล้านบาท

ลดลงจากสิ้นปี 2548 จำนวน 362 ล้านบาท หรือลดลงร้อยละ 3.6 โดยอัตราส่วน NPLs
ต่อสินเชื่อกลุ่มลดลงจากร้อยละ 6.2 ณ สิ้นปี 2548 เหลือร้อยละ 4.7 ณ สิ้นปี 2549

กลยุทธ์สำคัญที่บริษัทฯ นำมาใช้ในการดำเนินธุรกิจในปี 2550 ถึงปี 2552 คือ
การบริหารงานเป็นกลุ่มเชื่อมโยงกัน
โดยปรับรูปแบบการทำงานและการบริหารจัดการของสาขาขนาดใหญ่ (Hub)
เพื่อพัฒนาระบบการทำงานและการจัดการ
การให้บริการทางการเงินของสาขาเครือข่ายเป็นไปอย่างมีประสิทธิภาพ สามารถแข่งขันได้
อันจะทำให้บรรลุแผนยุทธศาสตร์ของกลุ่มธนชาต คือ
การก้าวไปสู่การเป็นกลุ่มพลังทางการเงินครบวงจร
ที่มุ่งเน้นในการนำเสนอผลิตภัณฑ์และบริการทางการเงินที่ตอบสนองความต้องการของลูกค้าเป็นหลัก
ตามกรอบ Customer Centric ที่วางไว้ นอกจากนี้บริษัทฯ
ยังมีนโยบายในการปรับโครงสร้างการถือหุ้นของกลุ่ม
โดยจะให้บริษัทที่ประกอบธุรกิจการเงินอื่นทั้งธุรกิจหลักทรัพย์ ธุรกิจหลักทรัพย์จัดการกองทุน
ธุรกิจประกันภัยประกันชีวิต ธุรกิจลีสซิ่ง และธุรกิจสนับสนุน เป็นบริษัทลูกของธนาคารธนชาต
เพื่อให้เกิดการประสานพลังทางธุรกิจ (Synergy)
ตามเป้าหมายของกลุ่มอย่างแท้จริงและทำให้กลุ่มธนชาตเป็น Full Integrated Services
ได้ในอนาคต

ด้านการกำกับดูแลกิจการที่ดี
บริษัทฯและบริษัทย่อยในกลุ่มยังคงมุ่งมั่นพัฒนาการดำเนินธุรกิจภายใต้หลักธรรมาภิบาลอย่างต่อเนื่อง
เพื่อเสริมสร้างให้องค์กรเติบโตอย่างยั่งยืน
ทั้งในเรื่องบทบาทหน้าที่ความรับผิดชอบของคณะกรรมการ ระบบการควบคุมภายใน
การบริหารความเสี่ยง ความปลอดภัยด้านสารสนเทศ การเปิดเผยข้อมูล
การปฏิบัติต่อผู้มีส่วนได้เสียทุกฝ่ายอย่างเท่าเทียมกัน และการดูแลเรื่องความขัดแย้งทางผลประโยชน์
ส่งผลให้บริษัทฯ ได้รับรางวัล Best Corporate Governance Report Awards
ในการประกาศรางวัล SET Awards 2006 และได้รับการประเมินผลการจัดประชุมผู้ถือหุ้น
ซึ่งจัดการประเมินเป็นปีแรกโดยสำนักงานกำกับหลักทรัพย์และตลาดหลักทรัพย์ ในระดับคะแนน
93.50 และธนาคารธนชาต ได้รับการประเมินในระดับคะแนน 95.50 จากคะแนนเต็ม 110
คะแนน นอกจากนี้
ทั้งบริษัทฯและธนาคารธนชาตยังได้รับการประเมินด้านการกำกับดูแลกิจการของบริษัทจดทะเบียน
จากสมาคมส่งเสริมสถาบันกรรมการบริษัทไทย (Thai Institute Of Directors : IOD)
ซึ่งได้รับการสนับสนุนจากตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์ อยู่ในระดับดีมาก

อย่างไรก็ตาม ในฐานะบริษัทแม่ บริษัทฯ
จะดำเนินธุรกิจและบริหารจัดการบริษัทในกลุ่มธนชาตทั้งหมด ให้มีการบริการทางด้านงานปฏิบัติการ
และงานสนับสนุนทางการเงินอย่างครบวงจร
และมีประสิทธิภาพภายใต้การกำกับดูแลกิจการที่ดีรวมถึงสร้างประสิทธิผลจากการดำเนินงานให้มากที่สุด
มีการกำหนดเป้าหมายทิศทางและกลยุทธ์ของกลุ่มอย่างมีวิสัยทัศน์
เพื่อสร้างความเป็นหนึ่งในความเป็นกลุ่มธุรกิจการเงินครบวงจรของประเทศสร้างสรรค์ความสำเร็จให้แก่ลูกค้า
และส่งเสริมแนวทางการพัฒนาทุกบริษัทในกลุ่มธนชาตให้สามารถเติบโตและยืนหยัดตามภาวะเศรษฐกิจของประเทศและภูมิภาคอย่างต่อเนื่อง
ภายใต้การบริหารความเสี่ยงและการควบคุม ภายในที่มีประสิทธิภาพยิ่งขึ้น

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)